CELEX: 32013D0386
Language: sk
Date: 2013-07-15 00:00:00
Title: 2013/386/EÚ: Rozhodnutie Rady z  15. júla 2013 , ktorým sa predlžuje obdobie uplatňovania primeraných opatrení stanovených voči Guinejskej republike rozhodnutím 2011/465/EÚ a ktorým sa mení uvedené rozhodnutie

17.7.2013   
            
            
               SK
            
            
               Úradný vestník Európskej únie
            
            
               L 194/8
            
         ROZHODNUTIE RADY
   z 15. júla 2013,
   ktorým sa predlžuje obdobie uplatňovania primeraných opatrení stanovených voči Guinejskej republike rozhodnutím 2011/465/EÚ a ktorým sa mení uvedené rozhodnutie
   (2013/386/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a naposledy zmenenú v Ouagadougou 22. júna 2010 (2) (ďalej len „dohoda o partnerstve AKT – EÚ“), a najmä na jej článok 96,
   so zreteľom na vnútornú dohodu medzi zástupcami vlád členských štátov na zasadnutí v rámci Rady o opatreniach, ktoré sa majú prijať, a o postupoch, ktoré sa majú dodržiavať pri vykonávaní Dohody o partnerstve AKT – ES (3), a najmä na jej článok 3,
   so zreteľom na návrh Európskej komisie,
   keďže:
   
               (1)
            
            
               Rozhodnutím Rady 2011/465/EÚ (4) sa stanovujú voči Guinejskej republike (ďalej len „Guinea“) primerané opatrenia podľa článku 96 ods. 2 písm. c) Dohody o partnerstve AKT – EÚ.
            
         
               (2)
            
            
               V uvedenom rozhodnutí, ktorého obdobie uplatňovania sa predlžuje a znenie mení rozhodnutím Rady 2012/404/EÚ (5), sa obnovenie spolupráce s Guineou podmieňuje splnením dvoch kritérií, a to vypracovaním a prijatím podrobného harmonogramu konania parlamentných volieb do konca roka 2012 zo strany príslušných orgánov a uskutočnením slobodných a transparentných parlamentných volieb.
            
         
               (3)
            
            
               Na základe harmonogramu konania parlamentných volieb, ktorý predložil predseda nezávislej národnej volebnej komisie Giuney 12. mája 2013, považuje Rada prvé kritérium za splnené.
            
         
               (4)
            
            
               Obdobie platnosti rozhodnutia 2011/465/EÚ, predĺžené a zmenené rozhodnutím 2012/404/EÚ trvá do 19. júla 2013.
            
         
               (5)
            
            
               Dňa 13. apríla 2013 sa prezidentským výnosom stanovil dátum parlamentných volieb na 30. jún 2013. Zákonná lehota na uverejnenie konečných výsledkov volieb Najvyšším súdom Guiney presahuje 19. júl 2013.
            
         
               (6)
            
            
               Je preto nevyhnutné predĺžiť obdobie uplatňovania primeraných opatrení stanovených rozhodnutím 2011/465/EÚ na obdobie 12 mesiacov. Je tiež potrebné predĺžiť do konca októbra 2013 lehotu v ňom stanovenú pre konanie slobodných a transparentných parlamentných volieb v Guiney,
            
         PRIJALA TOTO ROZHODNUTIE:
   Článok 1
   V článku 3 rozhodnutia 2011/465/EÚ sa dátum „19. júla 2013“ nahrádza dátumom „19. júla 2014“.
   Článok 2
   Lehota pre záväzok Guiney uskutočniť slobodné a transparentné parlamentné voľby, ktorý sa uvádza v primeraných opatreniach stanovených v prílohe k rozhodnutiu 2011/465/EÚ, sa predlžuje do 31. októbra 2013.
   Článok 3
   Toto rozhodnutie nadobúda účinnosť dňom jeho prijatia.
   
      V Bruseli 15. júla 2013
      
         
            Za Radu
         
         
            predseda
         
         V. JUKNA
      
   
   
      (1)  Ú. v. ES L 317, 15.12.2000, s. 3.
   
      (2)  Ú. v. EÚ L 287, 4.11.2010, s. 3.
   
      (3)  Ú. v. ES L 317, 15.12.2000, s. 376.
   
      (4)  Ú. v. EÚ L 195, 27.7.2011, s. 2.
   
      (5)  Ú. v. EÚ L 188, 18.7.2012, s. 17.